stanford-oval/wikipedia huggingface dataset:
מגדל שוקי הון
הערות שוליים

↑  סטלה קורין ליבר, ‏"לאברהם אירני היה ידע עצום וחוכמה אישית אדירה" חלוץ המסחר העצמאי בני"ע והתיווך הפיננסי, אברהם אירני, נפטר אמש מהתקף לב, באתר גלובס, 17 באוקטובר 2006
↑  שלמה פרידמן, ‏קרדן: המגעים עם משפחת אירני על סיום השותפות בחברה המרכזית לא הבשילו למו"מ, באתר גלובס, 7 ביולי 1998
↑  שי שלו, ‏קרדן רכשה מניות משפ' אירני בחברה המרכזית ב-50% מעל מחיר השוק, באתר גלובס, 11 במרץ 1999
↑  שלומי שפר, מגדל השלימה את רכישת קרדן השקעות הון, באתר הארץ, 10 בספטמבר 2001
↑  הרותם שטרקמן, מגדל רוכשת את עלומים המנהלת 1.2 מיליארד שקל, באתר TheMarker‏, 2 בדצמבר 2003
↑  נועם בר, שינויים במגדל: שמיל קורצמן עובר לדש - ו-4.5 מיליארד שקל עשויים לעבור אתו, באתר TheMarker‏, 10 בנובמבר 2010
תמר קובלנץ, ‏שמיל קורצמן עובר ממגדל לדש, באתר גלובס, 9 בנובמבר 2010
↑  עירן פאר, ‏מגדל תמכור 50% ממגדל שוקי הון לבר סטרנס, לפי שווי חברה של 112 מיליון שקל, באתר גלובס, 20 בספטמבר 2004
↑  אתי אפללו, מגדל ביטוח רוכשת את חלקו של בר סטרנס במגדל שוקי הון תמורת 70 מיליון דולר, באתר הארץ, 30 ביוני 2008
↑  רם דגן, מגדל סיכמה על רכישת דיקלה קרנות נאמנות של הבינלאומי בתמורה ל-220 מיליון שקל, באתר TheMarker‏, 11 בנובמבר 2005
↑  שלומי גולובינסקי, בעקבות בריחת הנכסים: מגדל חתכה לויינשטיין את התמורה בגין אפיקים ב-58 מיליון שקלים, באתר TheMarker‏, 29 במרץ 2006
↑  רם דגן, לאומי ודיסקונט במגעים למכירת קרנות ההשתלמות קה"ל, באתר TheMarker‏, 20 בדצמבר 2005
רון שטיין, ‏פניית הפרסה של בר סטרנס: מגדל שוקי הון תרכוש את קה"ל ב-260 מ' ש', באתר גלובס, 4 בינואר 2007
| חברות שירותים פיננסיים והשקעות בישראל |
| --- | --- | --- |
| תאגידים סטטוטוריים | רשות ניירות ערך • רשות שוק ההון, ביטוח וחיסכון |  |
| בתי השקעות | IBI (מחזיקה גם בתמיר פישמן) • אימפקט • אינפיניטי • אלומות • הפניקס בית השקעות • אלטשולר שחם • הלמן-אלדובי  • הראל השקעות • ילין לפידות • מגדל שוקי הון • מור • מיטב • פסגות • פעילים • קלאריטי |  |
| קרנות השקעות פרטיות | קרן פימי • קרן השקעות סקיי • קרן ריאליטי • קרן תשתיות ישראל  • קרן טנא •  פורטיסימו קפיטל |  |
| קרנות הון סיכון | TLV Partners • JVP • פיטנגו • קבוצת ברמ • ויולה ונצ'רס • תעוזה • בנצ'מרק ישראל • ורטקס ישראל |  |
| קרנות נדל"ן | ריט 1 • מגוריט • מניבים • סלע קפיטל |  |
| תעודות סל | תכלית תעודות סל • קסם מדדים |  |
| מוסד פיננסי חוץ-בנקאי | נאוי גרופ • פנינסולה • אמפא • מיכמן • טריא • מימון ישיר |  |
| --- | --- |
בקרת זהויות :  NLI: 987007516886605171
אזיתרומיצין

| --- | --- |

 המבנה הכימי של אזיתרומיצין
 שם IUPAC
 (2R,3S,4R,5R,8R,10R,11R,12S,13R,14R)-13-Ethyl-2-[(2R,3R,4S,6R)-4-(4-methylpiperazin-1-yl)oxy-3,6-dimethyltetrahydro-2H-pyran-2-yl]oxy-3,4,10,12,14-pentamethyl-11-[(2R,4R,5S,6R)-5-(dimethylamino)-6-methyl-4-hydroxyoxan-2-yl]oxy-1-oxa-6-azacyclopentadecan-15-one
 שמות מסחריים בישראל
 אזניל, זטו, אזיתרומיצין טבע, זיטרומקס, אזיתרומיצין אינובמד
 נתונים כימיים
 כתיב כימי:  C38H72N2O12 
 מסה מולרית:  748.98 גרם למול
 נתונים פרמוקוקינטיים
 זמינות ביולוגית:  37%~
 קשירה לחלבונים:  7%-51%
 מטבוליזם:  כבד (בעיקר על ידי CYP3A4)
 זמן מחצית חיים:  68 שעות
 הפרשה:  כ-50% בצואה, כ-6% בשתן
 בטיחות
 מעמד חוקי:  דורש מרשם
 קטגוריית סיכון בהריון:  קטגוריית סיכון B1 (אוסטרליה), קטגוריית סיכון B 
 סיכון לתלות:  נמוך
 דרכי מתן:  דרך הפה, עירוי, תרחיף
 אינטראקציות עם תרופות אחרות:  דיגוקסין, תרופות המאריכות QT, נלפינביר, וורפרין, פניטואין, קולכיצין, סטטינים, סותרי חומצה, ציקלוספורין
 LD50:  2000 מ"ג/ק"ג (עכברים, דרך הפה)
 מזהים
 קוד ATC:  J01FA10
 מספר CAS:  83905-01-5
 PubChem:  447043
 ChemSpider:  394870
 
אזיתרומיצין (באנגלית Azithromycin) היא אנטיביוטיקה ממשפחת המקרולידים, ומשמשת לטיפול בזיהום חיידקי. אזיתרומיצין נמכרת כתרופה תחת השמות המסחריים אזניל, זטו, אזיתרומיצין טבע, זיטרומקס ואזיתרומיצין אינובמד.
שימוש רפואי

אזיתרומיצין מיועדת לטיפול בזיהום חיידקי, כגון דלקת בדרכי הנשימה, ברונכיט, סינוסיטיס, ודלקת גרון, דלקת שקדים, דלקת ריאות, דלקת אוזניים, זיהומי עור פשוטים, דלקת בדרכי המין הנגרמת מכלמידיה, דלקת בדרכי השתן, מחלת השעלת (פרטוזיס), ועוד. לעיתים, אזיתרומיצין ניתנת לטיפול בשלשול מזיהום חיידקי כגון קמפילובקטר.
רגישות חיידקית

אזיתרומיצין בעלת פעילות אנטיבקטריאלית רחבה. היא מעכבת חלק מהחיידקים גראם-חיוביים, חלק מהחיידקים גראם-שליליים, וחיידקים אטיפיים רבים.. להלן רשימה חלקית של החיידקים הרגישים לאזיתרומיצין:
רגישות חיידקית > חיידקים אירוביים גרם חיוביים

Staphylococcus aureus (רק זנים רגישים למתיצילין)
Streptococcus agalactiae
Streptococcus pneumoniae
Streptococcus pyogenes
רגישות חיידקית > חיידקים אירוביים גרם שליליים

Bordetella pertussis
Haemophilus ducreyi
Haemophilus influenzae
Legionella pneumophila
Moraxella catarrhalis
Neisseria gonorrhoeae
רגישות חיידקית > חיידקים אנאירוביים

מינים של Peptostreptococcus
Prevotella bivia
רגישות חיידקית > חיידקים אחרים

Chlamydia trachomatis
Chlamydophila pneumoniae
Mycoplasma genitalium
Mycoplasma pneumoniae
Ureaplasma urealyticum
מנגנון פעולה

אזיתרומיצין נקשרת לתת-היחידה 50S של הריבוזום החיידקי, מפריעה לתהליך הסינתיזה של חלבונים אצל החיידק, ומונעת את צמיחתו והתרבותו.
מנגנון פעולה > השוואה לאריתרומיצין

אזיתרומיצין היא נגזרת של האנטיביוטיקה המקרולידית הוותיקה אריתרומיצין. השינוי המבני בינן משמעותי, והוביל לשיפור טווח הפעולה, המינון, ודרכי המתן. המבנה הכימי של אזיתרומיצין כולל טבעת של 15 אטומים, שבה חנקן מתיל מחליף את קבוצת הקרבוניל במיקום 9A. שינוי זה מבדל את אזיתרומיצין מהמקרולידים המסורתיים והופך אותה לאזליד. תוצאה של שינוי זה היא עמידות גבוהה יותר לסביבה חומצית, אשר משפרת את הספיגה הפומית, הסבילות והפרמקוקינטיקה שלה. בנוסף לעמידות המוגברת, מציעה אזיתרומיצין טווח פעולה רחב יותר בהשוואה לאריתרומיצין, והיא אחת התרופות המועדפות לטיפול בזיהומים חיידקיים.
אופן שימוש > אופן נטילת התרופה

התרופה קיימת בפורמולציות שונות. בין השאר, התרופה נמכרת בצורה של טבליות מצופות, כמוסות, תרחיף (המכיל סוכר), ותמיסה לעירוי.
אופן שימוש > תדירות וזמן נטילה

המינון המקובל הוא בדרך כלל אחת ליום. את התרחיף מנערים לפני השימוש, ונוטלים עם או בלי אוכל. כמוסות ניטלות לפחות שעה לפני אכילה או שעתיים אחרי.
אופן שימוש > טווח המינון

ברוב הזיהומים המינון הניתן הוא למשך 3 ימים, כאשר ביום הראשון נוטלים 500 מ"ג ולאחר מכן 250 מ"ג ביום במשך 4 ימים נוספים.
בזיהום דרכי המין עקב כלמידיה: מינון הטיפול 1 גרם בבת אחת.
המינון הכולל לטיפול בילדים הוא 30 מ"ג לק"ג משקל גוף, בחלוקה של 10 מ"ג/ק"ג פעם ביום במשך 3 ימים, או חלוקה ל-5 ימים, לפי 10 מ"ג/ק"ג ביום הראשון ו- 5 מ"ג/ק"ג בימים 2-5.
תופעות לוואי

תופעות הלוואי השכיחות כוללות הפרעות קלות במערכת העיכול (שלשול, בחילה, כאב בטן, הקאה), כאבי ראש, פריחה בעור, ועוד.
תופעות לוואי לא שכיחות כוללות דופק מהיר, סחרחורת, ישנוניות, עייפות, עצירות,  אינסומניה, שינוי מצב רוח, תחושת חולי, חולשה כללית, זיהומים פטרייתיים.
תופעות לוואי נדירות כוללות הארכת מקטע QT באק"ג, הפרעות בקצב הלב, חירשות זמנית, תגובות אלרגיות (מסרפדת ועד אנאפילקסיס), Stevens-Johnson Syndrome, ירידה במספר תאי הדם, תופעות של רגישות יתר, צואה שחורה, דם בצואה, דלקת כבד, צהבת, דלקת בכליות, היצרות של מסתמי הקיבה (תינוקות), בצקת בפנים, MG, קוצר נשימה.
התוויות נגד

אזיתרומיצין אינו ניתן אם קיימת רגישות יתר לאנטיביוטיקה אחרת ממשפחת המקרולידים או הקטולידים, היסטוריה של צהבת כולסטטית או תפקוד כבד פגום עקב שימוש קודם באזיתרומיצין.
פרמקולוגיה של התרופה > פרמקוקינטיקה

אזיתרומיצין היא אנטיביוטיקה יציבה בסביבה חומצית, ולכן ניתן ליטול אותה דרך הפה ללא צורך בהגנה מפני חומצות הקיבה. התרופה נספגת במהירות, אך ספיגתה גבוהה יותר כאשר היא נלקחת על קיבה ריקה. הזמן עד לריכוז השיא (Tmax) אצל מבוגרים נע בין 2.1 ל-3.2 שעות במתן פומי.
בשל הריכוז הגבוה שלה בתאים פגוציטיים, התרופה מועברת באופן פעיל לאזור הזיהום. במהלך הפגוציטוזה הפעילה משתחררים ריכוזים גבוהים שלה. ריכוז האזיתרומיצין ברקמות יכול להיות גבוה פי 50 מהריכוז בפלזמה, בזכות לכידת יונים והמסיסות הגבוהה שלה בשומנים.
זמן מחצית החיים של אזיתרומיצין מאפשר מתן של מנה בודדת גדולה ושמירה על רמות בקטריוסטטיות ברקמות הנגועות למשך מספר ימים. לאחר מתן מנה בודדת של 500 מ"ג, זמן מחצית החיים הסופי המשוער של אזיתרומיצין הוא 68 שעות. הפרשת התרופה במרה, בעיקר ללא שינוי, היא הדרך המרכזית של סילוקה מהגוף. במהלך שבוע, כ-6% מהמינון שניתן מופיע בשתן בצורת התרופה הלא-משתנה.
פרמקולוגיה של התרופה > אינטארקציה עם תרופות אחרות

תרופות מסוימות עלולות להגיב עם אזיתרומיצין:
דיגוקסין לטיפול באי-ספיקת לב ובהפרעות קצב.
תרופות שמאריכות את מקטע QT באק"ג - מדובר בתרופות רבות, כגון תרופות לדיכאון, אנטי-פסיכוטיות, אנטיביוטיקות אחרות, תרופות למלריה, לטיפול בזיהומים ולטיפול בהפרעות קצב. השילוב עם אזיתרומיצין עלול להאריך את מקטע QT באק"ג.
נלפינביר לטיפול בנשאי HIV
וארפרין (קומדין)
פניטואין לטיפול באפילפסיה
קולכיצין לטיפול בשיגדון ובקדחת ים תיכונית
תרופות ממשפחת הסטטינים
תכשירים סותרי חומצה. מומלץ להמתין שעתיים בין נטילת אזיתרומיצין ובין השימוש בתכשירים סותרי חומצה (כמו מאלוקס).
ציקלוספורין מדכא מערכת החיסון, משמש למושתלי איברים ולחולים במחלות אוטואימוניות.
בטיחות במהלך הריון והנקה

הריון - הנתונים הזמינים על שימוש על ידי נשים הרות אינם מזהים סיכונים הקשורים לתרופה במונחים של מומים מולדים, הפלות או תוצאות לא טובות עבור האם או העובר (קטגוריה B).
הנקה - התרופה עוברת לחלב אם. תופעות לוואי לא חמורות דווחו אצל תינוקות יונקים לאחר מתן של אזתרומיצין לאם. במקרה של שימוש במקביל להנקה, מומלץ על תשומת לב לשלשולים, הקאות או פריחה אצל התינוק היונק.
הערות שוליים

↑  "אזיתרומיצין טבע Azithromycin Teva -  אתר כללית." https://www.clalit.co.il/he/medical/pharmacy/Pages/medicines.aspx?idd=8663.
↑  Sybilski AJ (2020). "Azithromycin – more than an antibiotic". Pediatria I Medycyna Rodzinna. 16 (3): 261–267. doi:10.15557/PiMR.2020.0048.
↑  Opitz DL, Harthan JS (2012). "Review of Azithromycin Ophthalmic 1% Solution (AzaSite) for the Treatment of Ocular Infections". Ophthalmol Eye Dis. 4: 1–14. doi:10.4137/OED.S7791. PMC 3619494. PMID 23650453.
↑  Amano A, Kishi N, Koyama H, Matsuzaki K, Matsumoto S, Uchino K, Yamaguchi H, Yokomizo A, Mizuno M (בספטמבר 2016). "In vitro activity of sitafloxacin against atypical bacteria (2009-2014) and comparison between susceptibility of clinical isolates in 2009 and 2012". Jpn J Antibiot. 69 (3): 131–142. PMID 30226949. {{cite journal}}:  (עזרה)
↑  https://reference.medscape.com/drug/zithromax-zmax-azithromycin-342523
↑  https://www.clalit.co.il/he/medical/pharmacy/Pages/medicines.aspx?idd=8663.
↑  Neu, Harold C. "Clinical microbiology of azithromycin." The American journal of medicine 91.3 (1991): S12-S18
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
אברהם לנדא

ערך זה עוסק ברבי אברהם לנדא מטשכנוב, מגדולי יהדות פולין בשנות הת"ר. אם התכוונתם לבן נינו, האדמו"ר השלישי מסטריקוב, ראו .
רבי אברהם לנדא ('רבי אברמהלע טשכנובר'; תקמ"ד, 1784 - ה' באדר א' תרל"ה, 1875) היה רב, פוסק ואדמו"ר במאה ה-19. היה רבה של צ'חאנוב (בכתיב אחר: טשכנוב) במשך חמישים וחמש שנה, ואבי שושלת חסידות סטריקוב.
קורות חייו

נולד בכפר פרניצ'וב לרפאל וראדא דובז'ינסקי. אביו רפאל (נפטר: תקפ"ד 1824) היה נכדו של רבי בעריש חסיד מקוטנא, בן בנו היחיד יחיאל מיכל. אמו ראדא (נפטרה: כ' באלול תר"ח 1848) הייתה נכדתו של רבי זאב וולף אוירבך, אב בית דין לונטשיץ, נכדו של רבי מנחם מנדל אוירבך, בעל "עטרת זקנים" על ה"מגן אברהם" - מצאצאי המהר"ל מפראג.
נישא ליוטא, בתו של ר' דן לנדא מפלוצק, ממשפחה של מתנגדים וחתן ר' איצ'לה פלוצקר אשר שלח את חתנו ר' דן לפרניצ'וב כדי שיתהה על קנקנו של הבחור עבור בתו שלו, אך לבסוף ר' דן עצמו חמד אותו כחתן לבתו. מיד לאחר אירוסיו שינה את שם משפחתו מדובז'ינסקי ללנדא, כשם משפחת חותנו.
לאחר נישואיו התגורר בעיירת חותנו, פלוצק. הסתופף אצל רבי פישל מסטריקוב ונחשב תלמידו המובהק. על פי ההערכה, למד אצל רבי אריה לייב צינץ מפלוצק. כמו כן נפגש פעמיים עם רבי שמחה בונים מפשיסחה, הפעם הראשונה הייתה בעת ששהה רבי בונים בפלוצק, עיר מגוריו של רבי אברהם לנדא. רבי בונים סיפר עליו לרבו היהודי הקדוש מפשיסחא, אשר ביקש לפגוש בעצמו את רבי אברהם, אך הוא נמנע מכך בשל התנגדות חותנו ה'מתנגד'.
בשנת תק"פ 1820, התמנה כרבה של טשכנוב, וכיהן בה עד פטירתו. מיד לאחר קבלת הרבנות הקים בה ישיבה ועמד בראשה. עם תלמידי הישיבה נמנו רבים שלימים התפרסמו כגדולי תורה בפולין.
במשך שנים רבות סירב לנהוג באדמו"רות. רק בשנת תרכ"ו (1866), לאחר פטירת החידושי הרי"ם מגור, הצליח רבי אלעזר הכהן מפולטוסק לשכנעו לקבל על עצמו אדמו"רות, בטענה כי יש למלא את החלל שנוצר עם פטירת הרבי מגור. אף על פי שהחל לנהוג באדמו"רות - ערך "שולחנות" וקיבל "פתקאות" ו"פדיונות"- לא שינה שתי הנהגות שהקפיד עליהן עד אז: הוא התפלל תפילת שחרית בוותיקין ולפי נוסח אשכנז. שתי הנהגות אלו היו יוצאות דופן בעולם החסידות.
בין הבאים לטשכנוב להסתופף בחצרו של הרבי מטשכנוב היו רבי אברהם בורנשטיין מסוכצ'וב, רבי יחיאל מאיר מגוסטינין ורבי אלעזר הכהן מפולטוסק. בשבע השנים האחרונות לחייו העביר את משרת הרבנות בטשכנוב לידי בנו רבי יעקב לנדא.
רבי אברהם מטשכנוב נפטר בה' באדר א' תרל"ה. הוא נקבר בבית הקברות היהודי הישן בטשכנוב ששכן במרכז העיר. גדולי הרבנים הספידוהו, וחלק מההספדים הודפסו כספרים. מלבד הרבי מטשכנוב נפטרו באותה שנה עוד שניים מהרבנים המפורסמים באותו דור, רבי אליהו גוטמכר ורבי יעקב אריה מראדזימין, וחלק מהמספידים קישרו בדבריהם בין השלושה.
לאחר פטירתו הוסב שמה של הישיבה המקומית בטשכנוב ל"בית אברהם" על שמו של רבי אברהם מטשכנוב. מדי שנה, ביום השנה לפטירתו, נהגו תושבי העיר לפקוד את האוהל בבית הקברות המקומי. מנהגם היה להקיש שלוש פעמים עם מפתח על דלת האוהל ורק לאחר מכן להיכנס פנימה.
בקיץ תש"א (1941), בעיצומה של מלחמת העולם השנייה, נודע שהנאצים מתכוננים לחרוש את שטח בית הקברות הישן של טשכנוב שבמרכז העיר כדי להכשיר את המקום לבניית מבנים לשימושם. העקידת יצחק, ששהה אז בגטו ורשה, הורה על העתקת קברו של הרבי מטשכנוב ממקומו. קבוצת יהודים פתחה את קברו כדי להעביר את גופתו לבית הקברות החדש ולעיניהם התגלתה גופתו כשהיא שלמה. למרות הסכנה שהייתה כרוכה בכך, ליוו רבים מיהודי העיר את הרבי מטשכנוב בהלוויה מאולתרת לקברו החדש.
לאחר המלחמה שבו שרידי היהודים לעיר והקימו גלעד על קברו של הרבי מטשכנוב משברי מצבות שעקרו הנאצים מקברים סמוכים. אך כעבור כמה שנים עקרו תושבי המקום את הגלעד ומאז לא נודע מקום קברו המדויק. גם בית מדרשו ובית מגוריו הסמוך, ששרדו עד לשואה, נחרבו עד היסוד.
לזכרו של רבי אברהם מטשכנוב הוקמו מוסדות טשכנוב בשכונת רמות בירושלים.
מעמדו התורני והרבני בדורו

רבי אברהם מטשכנוב נחשב מגאוני התורה ומחשובי הרבנים בדורו, ולדעתו ההלכתית היה משקל רב. לפתחו הגיעו הנושאים המרכזיים של אותו דור ואשר עוררו פולמוס בקרב גדולי הרבנים, ובהם: מצת מכונה, קופת רבי מאיר בעל הנס לעניי ארץ ישראל, גזירת הלבוש וגילוח הזקן והפיאות, גיטין והתרת עגונות.
ידידו, בעל חידושי הרי"ם, לאחר שפסק בעניין התרת עגונות, כתב:
”איני רוצה לסמוך עלי לבד, ובקשתי מאוד לשאול את כבוד הרב הגאון הצדיק אבדק"ק טשעכנוב נ"י. והגם ששמעתי שאינו רוצה לכתוב שו"ת, עם כל זה די שיסכים לי בעל פה.”
רבי עקיבא איגר העיד עליו שהוא "אריה דבי עילאי", ומרוב הוקרתו אותו היה קם ממקומו כל פעם שהזכיר אותו בדיבורו.
תלמידו של רבי אברהם לנדא, רבי יוסף קרא, מעיד עליו:
”כי מודעת זאת, שהיה בקי בכל חדרי תורה כאחד מגאוני קדמאי. אחת היא אשר נפשי יודעת, כי מיום שנפטר רשכבה"ג (רבן של כל בני הגולה) רבנו עקיבא איגר לא נמצא בכל גדולי ארצנו אשר יורו עליו כל ישראל כי קדוש הוא. ועד שלא שקעה שמשו של רבנו עקיבא כבר זרחה שמשו של צדיק זה.” ("יורה ומלקוש")
רבי אליהו גוטמכר כתב במכתבו לרבי מטשכנוב:
”להמבורך בפי ישראל מקצה אל קצה, הלא הוא האיש אלוקי, מיחידי הדור שלנו, גאון הגאונים.”
הרבי מקוצק אמר:
"”הרב מטשכנוב ורבי יצחק מאיר מגור הם שני שרי התורה בדורנו.”
רבי אברהם בורנשטיין, בעל "אבני נזר", כתב בהסכמתו לספרו של הרבי מטשכנוב "זכותא דאברהם":
"”דברי איש אלוקים הגאון הקדוש מטשעכנוב אין צריכים שום הסכמה משום אדם.”
שושלת טשכנוב

רבים מצאצאיו של רבי אברהם מטשכנוב שימשו באדמו"רות. מבנו רבי דב בעריש השתלשלה חסידות סטריקוב.
בנו הגדול רבי זאב וולף לנדא (נפטר: י"א באלול תרנ"א) - שימש כאדמו"ר בסטריקוב. היה חסיד של רבי מנחם מנדל מקוצק, ונחשב לחכם שבחבורה. לאחר פטירת רבי מנחם מנדל נסע לתלמידו רבי יצחק מאיר, ה"חידושי הרי"ם". לאחר פטירת אביו רבי אברהם, החל לשמש באדמו"רות לאלפי חסידים. היה מפורסם בדיבורו בלשון הקודש בשפה צחה ומדוקדקת. דברי תורתו נדפסו בספרים 'זר זהב-כתר תורה' ו'אמרות טהורות'. לאחר פטירתו החל אחיו רבי יעקב לשמש באדמו"רות. בניו של רבי זאב וולף אף הם שימשו באדמו"רות. בנו רבי מרדכי מאטל (נפטר: י' באייר תרע"ז) אף הוא נסע לקוצק ולגור. לאחר פטירת אביו החל לשמש כאדמו"ר בסטריקוב ולאחר מכן בטשכנוב. היה מפורסם כסופר מוכשר וחריף. ספרו 'דורש טוב' נדפס כנספח לספרו של אביו 'זר זהב-כתר תורה'. בנו השני רבי מנחם מנדל (תרי"ב - תרצ"ו) שימש כאדמו"ר בגומבין לחסידים רבים.
בנו השני רבי דב בעריש לנדא (נפטר: כ"ה בסיוון תרל"ו) - שימש כאדמו"ר לחסידי וורקא בביאלה. היה חסיד של רבי יצחק מוורקא ושל בנו רבי מנדל. לאחר פטירתו עברו חסידיו לאדמו"רי אלכסנדר, ובהמשך חלקם חזרו אל בניו, רבי אהרן צבי ואחריו אחיו רבי אלימלך מנחם מנדל ממנו יצאה שושלת סטריקוב. בנו של רבי אהרן צבי, רבי מנחם מנדל כיהן אף הוא באדמו"רות בפולין ובארצות הברית. חיבר ספר בשם "שמש ומגן".
בנו השלישי רבי יעקב לנדא (נפטר: י"ט בטבת תרנ"ו) - שימש כאדמו"ר ביעזוב. היה חסידם של רבי מנחם מנדל מקוצק, רבי יצחק מאיר אלתר מגור, אביו רבי אברהם ואחיו רבי זאב וולף. מילא את מקום אביו ברבנות טשכנוב שבע שנים. לאחר שעזב את הרבנות עלה לארץ ישראל במטרה להתיישב אך מחמת העניות חזר לפולין והתגורר בוורשה. לאחר פטירת אחיו רבי זאב וולף החל לשמש באדמו"רות. בנו רבי מנחם מנדל חיים לנדא (ה' בכסלו תרכ"ב - ז' באדר תרצ"ח) מילא את מקום אביו וכיהן בזאווירצה. עסק במסחר ולאחר מכן ברבנות בוידובה, פינטקי, פשרוב, נאווידוואהר וזווירצה. היה סופר פורה, עסקן ומחנך. חיבר ספר בשם "ויעש אברהם" על מנהגי סבו.
בנו רבי רפאל לנדא מזדונסקה וולה - סירב לקבל על עצמו רבנות או אדמו"רות, אך פתח בית מדרש עצמאי בוורשה.
בתו מרים - אשת רבי בועז זונאבנד. בנם רבי רפאל משה זונאבנד היה תלמידו וחניכו של סבו רבי אברהם מטשכנוב. בסוף ימיו שימש רבי רפאל משה כאדמו"ר בטשכנוב. נפטר בי' באייר תרס"ה.
בתו אסתר - אשת רבי יוסף מלבסקי.
בתו בריינדל - לאחר פטירת אחותה אסתר נישאה לבעלה יוסף מלבסקי. לאחר פטירתו נישאה לרבי שמואל משינאווא, מחבר הספר "רמתיים צופים" (שבו כתב דברי תורה וסיפורים מרבותיו רבי שמחה בונים מפשיסחא, רבי מנחם מנדל מקוצק, רבי יצחק מאיר אלתר מגור, רבי יצחק מנשכיז ורבי שלמה לייב מלנצ'נה).
מתלמידיו וחסידיו

נכדו רבי מנחם מנדל חיים מזאווירצא, התמסר לכתיבת דברי תורתו ועריכתם לדפוס.
רבי שלמה דוד מרגליות, בעל "חידושי מהרשד"ם".
רבי יוסף קרא מוולאצלאוועק, מחבר הספר "יורה ומלקוש".
רבי אלעזר הכהן מפולטוסק, מחבר הספר "חידושי מהרא"ך".
רבי יחיאל מאיר מגוסטינין.
רבי אבא מטשכנוב, מחסידי הרבי מקוצק שהיה משמשו האישי של הרבי מטשכנוב.
תורתו

בארבעים שנותיו האחרונות נמנע רבי אברהם לנדא מטשכנוב מלהעלות חידושי תורה על הכתב, ובעשרים שנותיו האחרונות נמנע מלהעלות את תשובותיו על הכתב. לכן, נשאר יבול מועט יחסית מתורתו. עיקר תורתו נשתמרה בזכות נכדו ותלמידו, רבי מנחם מנדל חיים מזאווירצא, שהתמסר להנציח את תורת סבו. הוא החל ללמוד אצלו בהיותו ילד בן חמש וכשנפטר סבו היה רבי מנחם מנדל חיים בן שלוש עשרה בלבד. למרות זאת הוא נחשב גדול מנציחי הרבי מטשכנוב וזכה שאף דודיו, בני הרבי, סמכו על אמינות דבריו. בדורות שלאחר מכן, מאז שנות ה-30 של המאה ה-20, התמסרו כמה מצאצאיו להוצאת תורת הרבי מטשכנוב, ובראשם ר' זאב וולף יחיאל לנדא ור' יעקב ורדיגר (אביו של אברהם ורדיגר).
אהבת חסד - חידושי הלכות בסדר נשים וסדר טהרות. יצא לאור על ידי נכדו ותלמידו רבי מנחם מנדל חיים מזאווירצא, תרנ"ז. מהדורה חדשה יצאה בשנת תשכ"ו על ידי יעקב ורדיגר.
בית אברהם - חידושי הלכות בתלמוד וברמב"ם. יצא לאור בשנת תרנ"ט על ידי נכדיו, בני רבי רפאל לנדא. מהדורה שנייה: על ידי צאצאו זאב וולף יחיאל לנדא, תשי"ט. מהדורה שלישית: על ידי צאצאו אברהם שמואל פולק, תשמ"א.
הגדה של פסח - ברכת אברהם - נכתב על ידי נכדו רבי מנחם מנדל חיים מזאווירצא. יצא לאור על ידי יעקב ורדיגר בתרצ"ט ובתש"י. מהדורה שלישית: על ידי אברהם ורדיגר, תשס"א.
ויוסף אברהם - חידושי תורה על התלמוד, בתוך הספר צדקת אברהם. נלקט ונערך מכל ספריו וספרי בני דורו, על ידי צאצאו בצלאל יהודה גרייפמן, קריית ויז'ניץ, בני ברק, תשס"ג.
ויעש אברהם - נוסח התפילה ומנהגים של הרב מטשכנוב. ערך וסידר נכדו רבי מנחם מנדל חיים מזאווירצא ויצא לאור על ידי יעקב ורדיגר, תרצ"ו.
זכותא דאברהם - דרשות וחידושים על הש"ס. יצא לאור בשנת תרנ"ט על ידי נכדיו, בני רבי רפאל לנדא. מהדורה שנייה: על ידי צאצאו זאב וולף יחיאל לנדא, תשכ"ה. מהדורה שלישית ורביעית: על ידי צאצאו אברהם שמואל פולק, תשמ"ג ותשס"ב (בהתאמה).
זכותא דאברהם - תולדות, הליכות, מנהגים. יצא לאור על ידי יעקב ורדיגר, תש"ט.
חדושי ש"י - תשובות ובירורי הלכה מאת רבי שמואל יצחק לנדא, אב בית דין סוכטשוב וטשכנוב, ובו מקצת חידושים מכתב יד של רבי אברהם לנדא מטשכנוב. יצא לאור על ידי בנו זאב וולף יחיאל לנדא, תשט"ז.
צדקת אברהם - על סדר התורה והנ"ך ומועדי השנה. נלקט ונערך מכל ספריו וספרי בני דורו, על ידי צאצאו בצלאל יהודה גרייפמן, קריית ויז'ניץ, בני ברק, תשס"ג.
צלותא דאברהם - סידור על פי נוסח הרבי מטשכנוב, נערך על ידי נכדו ותלמידו רבי מנחם מנדל חיים מזאווירצא. נקרא "שומע תפילה", ונחלק לשני חלקים: "עמק ברכה" ו"ויעש אברהם". אליו נלווה "שירותא דצלותא" - הערות והארות, מאת יעקב ורדיגר, אשר הוציא שני חלקים ראשונים - חלק א': תשט"ז, חלק ב': תשכ"ג. שלושה חלקים נוספים הוציא בנו אברהם ורדיגר: חלק ג' וחלק ד': תשנ"א, חלק ה': תשנ"ג.
לקריאה נוספת

פנחס זליג גליקסמן, רבי זאב ליפשיץ - תולדותיו ותולדות רבי אברהם מטשכנוב, לודז', תרצ"ד
יעקב ורדיגר (עורך), זכותא דאברהם תולדות, הליכות, מנהגים, תש"ט-1949.
תולדות אברהם, הקדמה לספר "צדקת אברהם", בני ברק, תשס"ג-2003.
יצחק אלפסי, החסידות, תל אביב: הוצאת מעריב, 1977, עמ' 202–204.
אהרן סורסקי, מרביצי תורה מעולם החסידות, חלק א, בני ברק, תשמ"ו, עמ' קטו-קמא.
קודו-הא

קודו-הא (מיפנית: 皇道派; בתעתיק לטיני: Kōdōha; סיעת הדרך הקיסרית) הייתה סיעה פוליטית שפעלה באימפריה היפנית בשנות ה-20 וה-30 של המאה ה-20 ודגלה בהחלפת הממשל ביפן תוך שימוש בכוח ובטרור. הסיעה הוקמה והונהגה על ידי הגנרל סדאו אראקי, שהיה איש צבא ופילוסוף פוליטי יפני, ערכיה נקבעו במידה רבה לאור רעיונותיו של האידאולוג היפני קיטה איקי, שהאמין בצורך של יפן להתרחב באמצעות אימוץ מדיניות מיליטריסטית ואגרסיבית כלפי שכנותיה. היא הייתה הסיעה הקיצונית ביפן כאשר מנגד פעלה סיעת הטוסיי הא (סיעת השליטה) המתונה יותר. בין שתי הסיעות התנהל מאבק שעיקרו השפעה על הצבא היפני. השם קודו-הא (הדרך הקיסרית) ניתן לסיעה לאחר נאום של הגנרל אראקי ב-1932, בו השתמש במילים אלו.
סיעת הקודו-הא התפרקה לאחר מרד הנפל של 26 בפברואר 1936 וחבריה בחלקם נשפטו ובחלקם אף הוצאו להורג. הסיעה לא הייתה מעולם מפלגה פוליטית, אך רעיונותיה השפיעו במידה רבה על המיליטריזם היפני בסוף שנות ה-30.
הרקע

במהלך מלחמת העולם הראשונה, נהנתה יפן מצמיחה כלכלית ניכרת, אך זו נבלמה עם הופעתו של המשבר הכלכלי ביפן, בשנות ה-20 המוקדמות. המשבר הכלכלי החריף את הפערים בין המעמדות, כאשר בקרב מעמד הפועלים הלך הסוציאליזם וצבר פופולריות, ומנגד צברו בעלי ההון נכסים גדולים תוך שהם נעזרים בקשריהם עם הפוליטיקאים ופקידי הממשל. פערי מעמדות אלו, יחד עם השחיתות הפושה, יצרו תסיסה אזרחית משמעותית ביפן.
דווקא הצבא, נתפש בעיני רבים כארגון טהור משחיתות וככזה המסוגל אולי לחלץ את המדינה ולהצעידה קדימה. סיבות אלו ועוד, גרמו לעלייה של רגשות לאומיים ועליונות בקרב יפנים רבים, שהאמינו כי על יפן לקדם מדיניות אימפריאליסטית ולנסות להגדיל את שטחה והשפעתה בעיקר על חשבון סין וברית המועצות. רבים מהיפנים ראו בדמוקרטיה הליברלית כמחסום להשגת יעדים אלו.
על רקע התרחשויות אלו והתסיסה האזרחית כנגד הממשל היפני, אירעו בשנות ה-30 מספר ניסיונות הפיכה ביפן, שהידועים שבהם הם תקרית מרץ ותקרית אוקטובר בשנת 1931.
פעילות

ב-15 במאי 1932 נרצח ראש ממשלת יפן אינוקאי צויושי במהלך ניסיון הפיכה נוסף, כשמטרתם של הרוצחים הייתה לגרום למינויו של הגנרל סדאו אראקי לתפקיד ראש הממשלה. על אף סירובו של הגנרל אראקי לשתף פעולה עם התוכנית, נחשב אירוע זה לנקודת המפנה בה פולג הצבא היפני למעשה לשני מחנות - מחנה הקודו-הא בהנהגת הגנרל אראקי, אל מול מחנה הטוסיי-הא שהונהג על ידי הגנרל נגאטה.
הגנרל אראקי דגל בפילוסופיה ששילבה בין הבושידו - קוד ההתנהגות הסמוראי היפני, לבין מרכיבים פאשיסטיים שונים. על פי חזונה של הקודו-הא, על יפן לחזור אל ערכיה המסורתיים, אלו שקדמו לחדירתה של התרבות המערבית ולסיאוב השלטוני. כמו כן על המדינה לפעול למען פיתוח החקלאות המסורתית היפנית ולדחות את התיעוש. המדינה תנוהל ישירות על ידי הקיסר הירוהיטו, תוך הסתמכות על כוחו של הצבא.
בתחום יחסי החוץ סברה הקודו-הא כי מלחמה עם ברית המועצות היא בלתי נמנעת, ונצרכת על מנת לשמור על יפן מפני הקומוניזם, אותו ראתה כהרסני. הסיעה האמינה בצורך של יפן להתפשט טריטוריאלית על חשבון ברית המועצות וסין.
במשך מספר שנים הייתה הקודו-הא לסיעה החזקה יותר בצבא, זאת בין השאר הודות למינויו של הגנרל אראקי לתפקיד שר המלחמה בשנת 1931. בשנת 1934 התפטר אראקי מתפקידו בשל בריאותו הלקויה ואת מקומו תפס היאשי סנג'ורו שהיה מקורב לטוסיי-הא. בסמוך להתפטרותו של אראקי, נחשפה תוכנית של מספר קצינים המקושרים לקודו-הא, לביצוע רצח של מספר פוליטיקאים. חשיפה זו גרמה לגנרל נגאטה - ממתנגדיה הגדולים של הקודו-הא, להדיח מתפקידיהם כ-3000 קצינים שנחשבו כמקושרים לקודו-הא, ביניהם הגנרל מזאקי, ששימש כמפקח על החינוך הצבאי (התפקיד השלישי בחשיבותו בצבא היפני). בעקבות פעולותיו אלו, נרצח נאגאטה על ידי חייל בשם איזוה סבורו.
משפטו של סבורו עורר תסיסה שהובילה לניסיון הפיכה נוסף שבוצע על ידי אנשי הקודו-הא וכונה מרד הנפל של 26 בפברואר 1936. במהלך המרד נרצחו בידי אנשי הקודו-הא ראש ממשלת יפן לשעבר סאיטו מקוטו ושר האוצר באותה התקופה טקהאשי קורקיו. כמו כן ניסו המורדים להתנקש גם בחייו של ראש הממשלה אוקדה קייסוקה אך כשלו בכך. מטרותיו של המרד לא הושגו, בעיקר בשל התנגדותו של הקיסר הירוהיטו שהורה להילחם במורדים בתוקף.
השלכותיו של ניסיון ההפיכה הכושל היו משמעותיות והוא הביא למעשה לקיצה של הקודו-הא. 19 קצינים נשפטו במשפט שדה והוצאו להורג, כולל אחד מהוגי הדעות המרכזיים של הקודו-הא - קיטה איקי, ואילו שני קצינים נוספים התאבדו.
על אף שהקודו-הא חדלה להתקיים כתנועה מאורגנת, האידאולוגיה שעמדה בבסיסה של הסיעה לא נעלמה, והיא המשיכה להשפיע על התנהלותה של יפן בשנים שלאחר מכן.